作者:丘崈
標題:沁園春
內容:雨趣輕寒，風作秋聲，燕歸雁來。動天涯羈思，登山臨水，驚心節物，極目煙埃。客裡逢君，才同一笑，何遽言歸如此哉。別離久，算不應興盡，卻棹船回。主人下榻高齋。更點檢笙歌頻宴開。便留連不到，迎春見柳，也須小駐，度臘觀梅。花上盈盈，閨中脈脈，應念胡麻正好栽。從教去，正危闌望斷，小倚徘徊。